Dolakhan piirikunta

| Dolakhan piirikunta दोलखा, Dolakhā |
| --- | --- |

 Dolakhan piirikunnan sijainti Nepalissa.
 Koordinaatit: 27.666°N, 86.048°E 
Valtio:     Nepal
Nepalin kehitysalueet:  Keskinen kehitysalue
Nepalin vyöhykkeet:  Janakpur
Hallinto:  
 – hallinnollinen keskus:  Bhimeshwor (22 537 as., 2011)
Pinta-ala  ():  2 191 km²
Väkiluku (2011)  ():  186 557
 – väestötiheys:  85 as./km²
HDI (2011):  0,459
Lyhenteet:  
 – ISO 3166:  NP-JA
 
ddcdolakha.gov.np
 Dolakhan piirikunnan kartta. Hallintokeskus Bhimeshworin (Charikot) sijainti käy ilmi kartalta. 
Dolakhan piirikunta (nepaliksi दोलखा, Dolakhā, joskus näkyy muodossa Dolkha) on yksi Nepalin 75 piirikunnasta. Se sijaitsee Nepalin Keskisen kehitysalueen Janakpurin vyöhykkeellä, pääkaupunki Kathmandusta itäkoilliseen.
Vuoristoinen piirikunta rajautuu pohjoisessa Kiinan Tiibetin autonomiseen alueeseen. Nepalin piirikunnista naapureita ovat Solukhumbu idässä, Ramechhap etelässä ja Sindhupalchok lännessä.
Dolakhassa asui vuonna 2011 yhteensä 186 557 ihmistä 45 688 perhekunnassa. Piirikunnan pinta-ala on 2 191 neliökilometriä ja väestötiheys 85 as./km2. Vuonna 2011 vuoristoisen piirikunnan ainoa kaupunki oli sen hallintokeskuksena toimiva, maantieteellisesti hajanainen Bhimeshwor (6 076 taloutta, 22 537 as., 2011), jonka keskustaajama tunnetaan nimellä Charikot. Se sijaitsee linnuntietä noin 73 kilometriä Kathmandusta itään. Joulukuussa 2014 Nepal ilmoitti Jirin kaupungin perustamisesta piirikuntaan. Jirin taajama sijaitsee linnuntietä noin 19 kilometriä Charikotin taajamasta itään. Vuonna 2011 Jirin kyläkomitean alueen asukasluku oli 7 373 henkeä; kaupunkia muodostettaessa Jiriin liitettiin alueita läheisistä kyläkomiteoista.
Dolakhan piirikunta oli yksi pahoin kärsineitä seutuja 25. huhtikuuta 2015 sattuneessa maanjäristyksessä ja sen piirikunnan lähistölle osuneiden jälkijäristysten (26. huhtikuuta (M6,7) ja 12. toukokuuta (M7,3)) seurauksista. Piirikunnan rakennuksista yli 80 prosenttia raportoitiin tuhoutuneiksi. Vuoristoisen, kulkuyhteyksiltään haastavan piirikunnan kuolonuhrien kokonaismäärä ei vielä ollut selvillä 1,5 viikon kuluttua järistyksestä. Toukokuun 12. jälkijäristyksen yhteydessä raportoitiin uusista kuolonuhreista piirikunnassa. Jo ennen toukokuun voimakasta jälkijäristystä, alue oli kärsinyt suuria tuhoja aiemmista järistyksistä ja maanvyöryt olivat katkoneet tieyhteyksiä, mikä esti avustuskuljetuksia moniin piirikunnan kyliin. Toukokuun 12. päivän ison jälkijäristyksen seurauksena raportoitiin uusien vuoristokylien kuten Singati Bajar tuhoutumisista ja joidenkin avustusjakelupisteiden hautautumisesta maanvyöryn alle.
Luonnonmaantieteellisesti piirikunta ryhmitellään usein Nepalin Itäisen vuoristovyöhykkeen osaksi. Tarkempi ilmastollinen aluejaottelu kertoo paremmin Dolakhan piirikunnan monimuotoisuudesta. Sen mukaan piirikunnasta 1,9 % kuuluu ylempään trooppiseen, 26,2 % subtrooppiseen, 28,5 % lauhkeaan, 16,6 % subalpiiniseen, 9,4 % alpiiniseen, ja 17,4 % ylempään vuoristovyöhykkeeseen (nival zone) sekä 0,0 % (hieman, muttei 0,1 %:ia) on vesistöjen peitossa.
Piirikunnan keskus on Bhimeshworin kaupungin Charikotin taajama.
Vuoristomaisemaa Dolakhan piirikunnasta 3 200 m korkeudelta. Taustalla Gaurishankar-vuori.
Jiri, joulukuussa 2014 kaupungiksi nostettu asutustaajama Dolakhassa.
Jirin taajamaa.
Tutemanin kylää (1998), Dolakhan piirikunta.
Singati Bajar -kylää (linnuntietä noin 14 km koilliseen Bhimeshworin kaupungin keskustaajamasta Charikotista). Kylä tuhoutui pahoin kevään 2015 maanjäristyksissä.